CELEX: 52018PC0231
Language: hu
Date: 2018-04-27
Title: Javaslat AZ EURÓPAI PARLAMENT ÉS A TANÁCS RENDELETE a .eu felső szintű domainnév bevezetéséről és működéséről, valamint a 733/2002/EK rendelet és a 874/2004/EK bizottsági rendelet hatályon kívül helyezéséről

EURÓPAI BIZOTTSÁG
            Brüsszel, 2018.4.27.
            COM(2018) 231 final
            2018/0110(COD)
            Javaslat
            AZ EURÓPAI PARLAMENT ÉS A TANÁCS RENDELETE
            a .eu felső szintű domainnév bevezetéséről és működéséről, valamint a 733/2002/EK rendelet és a 874/2004/EK bizottsági rendelet hatályon kívül helyezéséről
            (EGT-vonatkozású szöveg)
            {SEC(2018) 205 final}{SWD(2018) 120 final}{SWD(2018) 121 final}{SWD(2018) 122 final}
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               A .eu felső szintű domaint (TLD) a .eu felső szintű domain bevezetéséről szóló, 2002. április 22-i 733/2002/EK rendelet vezette be. A .eu TLD-t 2005. március 22-én az Internet Corporation for Assigned Names and Numbers (ICANN) delegálta
                  1
               , és azt 2005. május 2-án töltötték fel az internetes gyökérzónába
                  2
               . A .eu felső szintű domain (TLD) a .eu felső szintű domain bevezetésére és funkcióira vonatkozó általános szabályok, valamint a bejegyzésre irányadó elvek megállapításáról szóló, 2004. április 28-i 874/2004/EK bizottsági rendeletben foglalt szabályok hatálya alá tartozik.
            
            
               A .eu felső szintű domain az Európai Unió és polgárai általi használatra szánt domainnév. Egy egyértelmű és könnyen azonosítható közös márkanevet képező, kifejezetten az Európai Unió számára kialakított domainnév megléte az európai online identitás fontos és értékes építőköve. A digitális egységes piaci stratégia
                  3
                célkitűzéseivel összhangban a .eu TLD lehetővé teszi az európai vállalkozások és polgárok számára, hogy részt vegyenek az elektronikus kereskedelemben, és fokozzák részvételüket az online egységes piacon.
            
            
               A .eu-ról szóló rendeletek elfogadása óta az uniós politikai és jogszabályi környezet, az online környezet és a piac jelentősen megváltozott. 2013-ban például a domainnévpiac jelentős mértékben bővült, aminek következtében több mint 1300 olyan új általános felső szintű domain (gTLD) került bevezetésre, mint a .shop, a .design vagy a .wine.  Annak érdekében, hogy a .eu-ra irányadó jogi keret továbbra is megfeleljen eredeti céljának és segítse értékeinek érvényesülését, a Bizottság a .eu rendeleteknek a Célravezető és hatásos szabályozás program (REFIT) keretében történő felülvizsgálatát is belefoglalta a munkaprogramjába. A REFIT-értékeléssel párhuzamosan hatásvizsgálat is készült. A minőségi jogalkotásra vonatkozó iránymutatásokkal összhangban az értékelés során megvizsgálták a .eu-ra vonatkozó jelenlegi rendeletek eredményességét, hatékonyságát, relevanciáját, koherenciáját és uniós hozzáadott értékét. A hatásvizsgálat felvázolta az értékelés során azonosított kihívásokra adható szakpolitikai válaszokat, amelyek a .eu-ra vonatkozó szabályozási keret felülvizsgálatának alapjául szolgáltak.
            
            
               
                  Az értékelés
                     4
                   megállapította, hogy a .eu mára bevált, jól működő TLD. Azonban korszerűtlen és merev jogi keret szabályozza, hiszen i. olyan elavult vagy merev rendelkezések vonatkoznak rá, amelyeket nem lehet könnyen aktualizálni, és ii. a felügyelet és az elszámoltathatóság szempontjából nem rendelkezik az internet irányítására vonatkozó bizottsági megközelítéssel összhangban lévő optimális irányítási struktúrával, ezáltal pedig iii. a gyors piaci változások miatt a .eu TLD-re vonatkozóan egyre több nehézség várható.  
               
               
                  A probléma jelenleg nem drámai, csupán a .eu TLD működése és kezelése során figyelhető meg, ezért jelenleg elsősorban az e funkciókban részt vevő szereplőket érinti. Mindazonáltal, ha nem kerül sor elővigyázatossági intézkedésekre, a probléma valószínűleg olyan mértékűvé fog válni, hogy az a .eu kiterjesztés fenntarthatósága és más domainnevekhez viszonyított vonzereje szempontjából már a végfelhasználók számára is érzékelhető lesz.
               
               
                  A kezdeményezés célja annak biztosítása, hogy az ez idáig viszonylag jól működő TLD a jövőben is megfelelően működjön. Az értékelés fényében a javaslat céljai a következők:
               
               
                  a) megszüntetni az elavult jogi és adminisztratív követelményeket, és eközben biztosítani, hogy az új szabályozási keret időtálló legyen, és lehetővé tegye, hogy a .eu TLD alkalmazkodjon a legfelső szintű domainek piacát jellemző gyors változásokhoz és a dinamikus digitális környezethez;
               
               
                  b) továbbra is beépíteni és előmozdítani az uniós prioritásokat az online világban, és eközben olyan irányítási struktúrát biztosítani, amely a műszaki és irányítási bevált gyakorlatokat egyaránt tükrözi, valamint az EU érdekeit szolgálja;
               
               
                  c) a .eu domainek regisztrációjára vonatkozó jelenlegi jogosultsági kritériumok enyhítése annak érdekében, hogy az uniós polgárok a lakóhelyüktől függetlenül jegyezhessenek be .eu domainnevet;
               
               
                  d) feloldani a vertikális szétválasztásra vonatkozó szigorú tilalmakat, ugyanakkor olyan egyértelmű rendelkezésekről gondoskodni, amelyekkel biztosítható a tisztességes verseny szabályainak az Európai Unió működéséről szóló szerződéssel (EUMSZ) összhangban történő alkalmazása.
               
            
            
               A javaslat a .eu TLD nagyobb mértékű alkalmazására irányuló törekvésekre reagál, és biztosítja, hogy az ebből eredő előnyöket a közeljövőben a lehető legtöbb uniós polgár élvezhesse. A javaslat egyrészről olyan, elveken alapuló, időtálló szabályozási keretet hoz létre, amely a domainnéviparban előálló újítások végrehajtásához nem igényel jogszabályi felülvizsgálatot, másrészről a .eu ökoszisztéma egészében, vagyis mind a nyilvántartó szintjén, mind pedig a regisztrátorok és a bejegyzést igénylők szintjén előmozdítja az innovációt.
            
            
               •Összhang a szabályozási terület jelenlegi rendelkezéseivel
            
            
               Ez a javaslat összhangban van a digitális egységes piaci stratégia célkitűzéseivel, azaz célja az európai határokon átnyúló online tevékenységek ösztönzése, a biztonság és az online környezetbe vetett bizalom megerősítése, az európai vállalkozói készség és az induló vállalkozások támogatása, valamint a polgárok jogainak – ezen belül a magánélet védelmére vonatkozó jogoknak – a tiszteletben tartása a digitális korban. A .eu TLD-re vonatkozó felülvizsgált, egyszerűsített és észszerűsített szabályozási keret biztosítása révén ez a javaslat lehetővé teszi a .eu TLD jobb kezelését és működését, így hozzájárul az uniós szakpolitikák pozitív kiegészítéséhez, különösen a digitális egységes piac, az internetbe vetett bizalom és az informatikai biztonság, a többnyelvűség, az internet irányítása, az európai vállalkozások és induló vállalkozások előmozdítása, valamint az európai gazdaság és társadalom digitalizálása terén.
            
            
               Az internetirányításról szóló, 2014. november 27-i tanácsi következtetésekben
                  5
                az Unió megerősítette elkötelezettségét egy olyan többszereplős irányítási struktúra támogatása mellett, amelynek alapját világszerte elfogadott, koherens internetirányítási alapelvek képezik, amelyek összhangban állnak az interneten is érvényesülő emberi jogokkal és alapvető szabadságokkal. E következtetésekkel összhangban a javaslat az érdekelt feleket tömörítő tanácsot hoz létre, amelynek az lesz a feladata, hogy tanácsokkal lássa el a Bizottságot a .eu nyilvántartó helyes irányításához szükséges inputok megerősítéséről és bővítéséről. Ily módon a modell összhangba kerülne a Bizottságnak az internet irányítására vonatkozóan korábban lefektetett politikájával, amely az „Internetpolitika és internetirányítás: Európa szerepe az internetirányítás jövőjének alakításában” című bizottsági közleményben
                  6
                került megfogalmazásra.
            
            
               E javaslat célja továbbá annak biztosítása, hogy a .eu TLD által kínált előnyöket minél több uniós polgár élvezhesse. Innovatív, időtálló, alkalmazkodóképes mechanizmusok kellő bizonyossággal fognak szolgálni felhasználók számára arról, hogy a .eu domainek tulajdonosai az Unióban vannak letelepedve vagy valódi kapcsolat fűzi őket az Unióhoz, valamint, hogy a .eu domaint használó kereskedelmi vállalkozások az uniós jog hatálya alá tartoznak.
            
            
               2.JOGALAP, SZUBSZIDIARITÁS ÉS ARÁNYOSSÁG
            
         
         
            
               •Jogalap
            
            
               Az uniós fellépés jogalapja az Európai Unió működéséről szóló szerződés (EUMSZ) 172. cikke, amely a közlekedés, a távközlés és az energiaipari infrastruktúra területét érintő transzeurópai hálózatok létrehozását és fejlesztését támogató uniós intézkedésre vonatkozik.
            
            
               A domainnevek elengedhetetlenek az internetes hálózatok és szolgáltatások elérhetőségének és interoperabilitásának előmozdításához. Az EUMSZ 170. és 171. cikkével összhangban a .eu felső szintű domainnek – csakúgy, mint létrehozásától ez idáig – a jövőben is elő kell segítenie a transzeurópai hálózatok kölcsönös átjárhatóságát, méghozzá azáltal, hogy az EU tagállamaiban használt meglévő, országkód szerinti felső szintű domainek (ccTLD-k, amilyen például a .es, a .fr, a .de) és az általános felső szintű domainek (gTLD-k) mellett egy további regisztrációs domaint biztosít.
            
            
               •Szubszidiaritás és arányosság 
            
            
               A .eu felső szintű domain természeténél fogva határokon átnyúló dimenzióval rendelkezik. Az Európai Unió felső szintű domainje, amely a polgárok, az intézmények és a vállalkozások európai online identitásának szimbóluma. Az egységes piacon tevékenykedni kívánó felhasználók számára olyan meghatározott európai jelleget biztosít, amely globális szinten felismerhető. 
            
            
               A .eu TLD-re vonatkozó közpolitikai felelősség az Európai Unióé. Míg az uniós tagállamok ccTLD-jeinek kezelése az illetékes nemzeti joghatósági, felügyeleti és irányítási mechanizmusok szerint történik, a .eu TLD tekintetében a szabályozási intézkedéseket tagállami szinten nem lehet kielégítően megvalósítani, hanem csak uniós szinten. 
            
            
               Tagállami szintű szabályozási intézkedésekkel nem lehetne elérni a megbízható és innovatív uniós domainnév létrehozása és kezelése mögött álló alapvető célkitűzéseket, nem lehetne előmozdítani az Európai Unió internettel kapcsolatos prioritásait, és nem lehetne hozzáadott értéket teremteni a nemzeti ccTLD-k mellett a felhasználók rendelkezésére álló választék bővítése tekintetében. A .eu TLD szabályozása ezért az EU hatáskörébe tartozik, és nem ruházható át a tagállamokra.
            
            
               A .eu uniós szintű szabályozási kerete azért fontos, hogy továbbra is rendelkezésre lehessen bocsátani és bővíteni lehessen a .eu TLD alá tartozó, a vonatkozó uniós jog, illetve adat- és fogyasztóvédelmi szabályok hatálya alá eső domainnévteret. 
            
            
               A javasolt rendelet nem érinti azt, hogy a tagállamok hogyan kezelik saját országkód szerinti felső szintű domainnevüket (ccTLD-k). A szubszidiaritás és arányosság elve alapján ezért indokolt az uniós szintű fellépés. A javasolt rendelet nem lépi túl a szakpolitikai célkitűzések eléréséhez szükséges mértéket, és ily módon tiszteletben tartja az arányosság elvét.
            
            
               •A jogi aktus típusának megválasztása
            
            
               E javaslat a .eu TLD jogi keretének felülvizsgálatára irányul, amely jogi keret két különböző eszközből áll: a 733/2002/EK rendelet és a 874/2004/EK bizottsági rendelet („a .eu rendeletek”)
            
            
               A Bizottság rendeletjavaslatot terjeszt elő annak érdekében, hogy a felhasználók és a vállalkozások számára egyaránt biztosítható legyen a következetesség és a jogbiztonság. A rendelet szilárd jogalapot képez ahhoz, hogy az Unió lehessen a .eu TLD-ért, valamint annak üzemeltetője kinevezéséért felelős entitás. A javaslat révén elkerülhetők a tagállamok általi eltérő értelmezések. 
            
            
               A .eu TLD szabályozásának uniós rendeletben való rögzítésével biztosítani lehet az alapvető jogok szigorú védelmét, különösen az adatvédelem, a magánélet védelme, a biztonság és a többnyelvűség, valamint a szellemi tulajdonjogok területén.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               A REFIT-eljárás során megvizsgálták, hogy a .eu-ra vonatkozó jogi keret továbbra is megfelel-e a céljának. Az értékelő tanulmány szerint a Bizottság megvizsgálta, hogy a jelenlegi – azaz a TLD bevezetése óta megváltozott – körülmények között milyen a .eu-ra vonatkozó hatályos jogi keret hatékonysága, eredményessége, relevanciája, koherenciája és uniós hozzáadott értéke. Az értékelés főbb megállapításai a következők:
            
            
               ·Eredményesség: a .eu rendeletek hatékonyak voltak a tekintetben, hogy a .eu domainnevek a fogyasztók számára alacsony költségek mellett uniós szinten széles körben elérhetővé váltak. Míg a .eu rendeletek eredményesek voltak az e-kereskedelem és a belső piac támogatásában, a.eu TLD teljesítménye terén viszonylagos csökkenés jelei mutatkoznak.
            
            
               ·Hatékonyság: a .eu rendeletek miatt a hatékonyság nem kielégítő mértékű, és ez a piacon versenyhátrányba hozza a .eu TLD-t, és csökkenti az e-kereskedelem és az egységes piac támogatása tekintetében elérhető lehetséges előnyöket. A .eu TLD-re olyan részletes rendelkezések vonatkoznak, amelyek módosítása időigényes és költséges, és emiatt a .eu TLD nem képes gyors ütemben végrehajtani azokat a működési vagy technikai változásokat, amelyeket a piaci igények diktálnak és a versenytársak sikeresen végrehajtanak.
            
            
               ·Relevancia: a .eu rendeletek célkitűzései továbbra is relevánsak az uniós polgárok számára, ezt jelzi, hogy a .eu domainneveket a vállalkozások és az intézmények Unió-szerte széles körben bevezették, aktívan használják és megújítják. A .eu TLD az uniós polgárok és vállalkozások számára a digitális világban olyan konkrét szimbólumként szolgál, amellyel kifejezhetik európaiságukat. A .eu rendeletek azonban túlságosan összetettek ahhoz, hogy technikai szempontból (például a nemzetköziesített domainnevekre
                  7
                vonatkozó technikai szabványok változása miatt) könnyen aktualizálhatók legyenek, és már nem állnak összhangban a nemzetközi bevált gyakorlatokkal. 
            
            
               ·Koherencia: számos mutató arra utal, hogy az intézkedés már nem teljesen koherens: a túlzottan merev szabályozási keret a szigorúbb piaci feltételek közepette versenyhátrányba hozza a .eu nyilvántartót; a .eu TLD jogi kerete nem tükrözi az olyan jelenlegi uniós prioritásokat, mint például a digitális egységes piac; továbbá a .eu rendeletek nem tükrözik a nemzetközi bevált gyakorlatokat a több érdekelt fél bevonásával zajló irányítás terén.
            
         
         
            
               ·Uniós hozzáadott érték: a .eu domain természeténél fogva határokon átnyúló dimenzióval rendelkezik. Egy egyértelmű és könnyen azonosítható közös márkanevet képező, kifejezetten az Unió számára kialakított domainnév megléte az uniós online identitás fontos és értékes építőköve. 
            
            
               A .eu-ra vonatkozó eredeti jogi keret, amely döntő szerepet játszott abban, hogy létrejöjjön az Unió saját névtere, mára elavult, és a mai gyorsan változó technológiai piaci környezet igényeihez képest merev, nem hatékony, nem eredményes és nem koherens.  
            
            
               •Az érdekelt felekkel folytatott konzultációk
            
            
               
                  A .eu TLD jogi keretének REFIT-felülvizsgálata során az Európai Bizottság átfogó konzultációt folytatott az érdekeltekkel. E konzultációk célja az volt, hogy a hatékonysággal, az eredményességgel, a koherenciával, a relevanciával és az uniós hozzáadott értékkel kapcsolatos értékelési kritériumok alapján végzett értékelés során kellő információ gyűljön össze a .eu TLD jogi keretének vizsgálatához. A konzultációnak az is célja volt, hogy adatok lehessen gyűjtseni azokkal a témákkal kapcsolatban, amelyeket esetleges jogalkotási és/vagy nem jogalkotási kezdeményezések révén a .eu jelenlegi jogi keretében felül kell vizsgálni.
               
               
                  A .eu rendeletek felülvizsgálatát támogató konzultációs stratégiában az érdekeltek három csoportja különböztethető meg: a rendeletek által napi tevékenységük során közvetlenül érintett felek, azaz a .eu nyilvántartó és a .eu regisztrátorok; a .eu TLD felhasználói és a domainnév (DNS) ökoszisztémában működő más érdekelt felek; valamint azok az érdekelt felek, akik potenciálisan élvezik azokat az előnyöket, amelyeket a .eu TLD biztosít a digitális egységes piac és az EU online identitása szempontjából: ezek a felek így közvetve érintettek a .eu rendelet által. A stratégia nyilvános konzultációt, az érdekelt feleknek szóló közvetlen tájékoztatást és ad-hoc találkozókat, az európai nyilvántartókkal folytatott kerekasztal-megbeszélést, az európai ccTLD-k nyilvántartói körében végzett felmérést, valamint a jelenlegi .eu regisztrátorok körében végzett felmérést is is magában foglalt. A nyilvános konzultáció során számos írásbeli észrevétel is érkezett az érdekeltek részéről. A 2017. május 12. és augusztus 4. között „Nyilvános konzultáció a .eu felső szintű domain-szabályozás értékeléséről és felülvizsgálatáról” címmel megrendezett konzultáció során 17 tagállamból 43 észrevétel érkezett. A nyilvános konzultáció eredményei itt olvashatók
                     8
                  : 
               
            
            
               •Szakértői vélemények beszerzése és felhasználása
            
            
               A Bizottság különböző forrásokból származó minőségi és mennyiségi adatokat gyűjtött, többek között:
            
            
               ·Nyilvános konzultáció: nyilvános konzultáció a .eu felső szintű domain szabályozásának értékeléséről és felülvizsgálatáról.
            
            
               ·Felmérések:  EURid regisztrátori felmérés és CENTR-felmérés az országkód szerinti felső szintű domainnyilvántartásokról (ccTLD).
            
            
               ·Az érdekeltekkel folytatott találkozók:  ötletbörze az EURiddel a .eu szabályozási keretéről; találkozó az EURid regisztrátori tanácsadó testülettel a jogosultsági kritériumokról és a vertikális integrációról; találkozó az internet irányításával foglalkozó magas szintű csoport (HIGG)/CENTR képviselőivel az országkód szerinti felső szintű domainnevek által az internet irányításában betöltött szerepről; találkozó a .at országkód szerinti, szintű felső szintű európai domain nyilvántartójával a szabályozási keretről / az Internet Alapítványról; találkozó az ICANN-nel a szabályozási keretről és az internetirányításról.
            
            
               ·Az érdekelt felektől érkezett írásos észrevételek: Open-Xchange a DNS-biztonságról, DNSSEC ; MARQUES, az Európai Védjegytulajdonosok Szövetsége az internet irányításában és a szabályozási keretben betöltött szerepről; European Communities Trade Mark Association (Európai Közösségi Védjegyszövetség); EURid a szabályozási keretre vonatkozóan; Az Európai Unió Szellemi Tulajdoni Hivatala a szabályozási kerettel és a működési kilátásokkal kapcsolatban. 
            
            
               •Hatásvizsgálat
            
            
               
                  A hatásvizsgálat során a következő konkrét szakpolitikai célkitűzéseket határozták meg: 
               
            
            
               1.az elavult jogi/adminisztratív követelmények megszüntetése annak érdekében, hogy a .eu TLD teljes mértékben hozzájáruljon az Unió célkitűzéseinek eléréséhez, különösen a digitális politikák területén; 
            
            
               2.annak biztosítása, hogy a szabályok időtállóak legyenek, és lehetővé tegyék, hogy a .eu TLD alkalmazkodni tudjon a felső szintű domainnevek piacának gyors változásaihoz és a dinamikus digitális környezethez, valamint annak lehetővé tétele, hogy a .eu TLD használata révén elő lehessen mozdítani az Unió prioritásait az online világban; 
            
            
               3.olyan irányítási struktúra biztosítása, amely egyaránt tükrözi a bevált gyakorlati és irányítási módszereket, és az Unió érdekeit szolgálja; 
            
            
               4.a .eu TLD vonzerejének növelése.
            
            
               
               
                  A hatásvizsgálat több lehetséges szakpolitikai lehetőséget is megvizsgált:
               
            
            
               a)alapforgatókönyv: a .eu jelenlegi szabályozási keretének fenntartása;
            
         
         
            
               b)kereskedelmi bevezetés: a szabályozási keret egyszerűsítése, és egyúttal a nyilvántartó tevékenységével és irányításával egy külső, profitorientált szolgáltató megbízása;
            
            
               c)a jogi keret korszerűsítése: a jelenlegi jogi keret felváltása egy elveken alapuló jogi eszközzel. A .eu TLD szerződésen alapuló, külső irányítási rendszere megmaradna;
            
            
               d)külön irányítás: ötvözi a korszerűsítés lehetőségét egy több érdekelt felet tömörítő, a Bizottság munkáját segítő tanácsadó testület létrehozásával, annak érdekében, hogy a .eu nyilvántartója több és szélesebb körű információt kapjon, és ez előmozdítsa a megfelelő irányítást; ez a szerv a nyilvántartótól független lenne.
            
            
               e)intézményesítés: a nyilvántartónak a Bizottság valamelyik szervezeti egysége vagy egy uniós ügynökség általi irányítása és működtetése.
            
            
               
                  Az elemzés készítői arra a következtetésre jutottak, hogy az előnyben részesítendő lehetőség az, ha a közvetlen nyilvántartásba vétel szigorú követelményeinek, a természetes személyekre vonatkozó állampolgársági kritériumnak és a szervezetek és vállalatok illetőségi kritériumának megszüntetése mellett a „külön irányítás” opció kerül megvalósításra.
               
               
                  Az előnyben részesített lehetőség egyszerűbb, elveken alapuló jogi keretet tenne lehetővé. Ez biztosítaná a szükséges rugalmasságot a .eu TLD számára ahhoz, hogy gyorsan alkalmazkodni tudjon a domainnév-rendszer területén zajló gyors műszaki változásokhoz. A végfelhasználók tehát azonnal élvezhetnék a műszaki fejlesztések előnyeit, és nem kellene megvárniuk a rendeletek módosítását. Az előnyben részesített lehetőség a .eu TLD működését is javítaná, és ezáltal növelné vonzerejét a felső szintű domainek piacán. Ha a .eu TLD rugalmasabbá és alkalmazkodóképesebbé válna, azzal hosszú távon könnyebbé válna az innováció és az új műszaki szabványok elfogadása, és ezáltal jobb és versenyképesebb terméket kínálhatna a piacon. 
               
               
                  A Szabályozói Ellenőrzési Testület 2018. február 16-án fenntartásokkal ellátott pozitív véleményt fogalmazott meg. A Testület ajánlásaival összhangban a Bizottság tovább csiszolta a hatásvizsgálati jelentést, hogy célzottabbá tegye az értékelés eredményeinek megfogalmazását a problémameghatározási szakaszban, pontosította a probléma nagyságrendjét, valamint tisztázta, hogy melyek az érintett felek érdekei e kérdésben. További érvekkel támasztotta alá az alapforgatókönyvet, mint opciót. Az egyes opciók leírását észszerűsítette, hogy azokban ne szerepeljen a hatások elemzése vagy korai következtetések megállapítása. A „külön irányítás” opciót még részletesebben kidolgozta, és abban kifejtette, hogy milyen jogi követelmények kerülnének bevezetésre a különálló többszereplős tanácsadó testület létrehozása és működése, valamint a Bizottság feladatai és hatáskörei tekintetében. A korán elvetett lehetőségekről szóló szöveget átfogalmazta, hogy erősebb érveket fejtsen ki arra vonatkozóan, hogy ezek miért kerültek elvetésre. További pontosítással szolgált – többek között az előnyben részesített lehetőség vonatkozásában – a közvetlen nyilvántartásba vétellel és a támogathatósági kritériumokkal kapcsolatban. Részletesebben kifejtette, hogy az ellenőrző szakaszban melyek lesznek a domainnéviparra vonatkozó alapvető mutatók, és világosabban bemutatta azoknak az operatív célkitűzésekhez való kapcsolódását. Ezután felvázolta, hogy ez utóbbiak hogyan kapcsolódnak a kezdeményezés négy konkrét célkitűzéséhez. A jelentésben egyértelműsítésre került, hogy az előnyben részesített lehetőség sikerességi kritériumait rendszeresen értékelni fogják, méghozzá a .eu TLD bevezetéséről, eredményességéről és működéséről szóló, az Európai Parlament és Tanács részére benyújtandó jelentés révén. Az új keretben ez a jelentés arra is fog szolgálni, hogy az összes alapmutató vizsgálata és jelentése révén értékelni lehessen az előnyben részesített lehetőség sikerességét.  
               
            
            
               •Célravezető szabályozás és egyszerűsítés
            
            
               Ez a kezdeményezés az egyszerűsítésre és a hatékonyság javítására irányuló célkitűzéseket tartalmaz. Ezek pontos meghatározása az a) „elavult jogi/adminisztratív követelmények megszüntetése”, valamint a „b)” „a .eu TLD-re vonatkozó időtálló szabályok kidolgozása” elnevezésű konkrét célkitűzéseknél olvashatók. A javaslat egyszerű, elveken alapuló keretet hoz létre. Az elsődleges jogszabályok csak azokat az elveket fogják tartalmazni, amelyeket a .eu TLD működése során be kell tartani, a szükségtelen és részletes adminisztratív és műszaki követelmények pedig vagy eltörlésre kerülnek (amennyiben elavultak) vagy pedig az Európai Bizottság és a nyilvántartó kijelölt üzemeltetője között megkötendő szerződésben kerülnek részletesen kifejtésre. Ily módon a .eu TLD alkalmazkodni tud a TLD-piac gyors változásaihoz és a dinamikus digitális környezethez. 
            
            
               
                  A javaslat nyomán a .eu TLD birtokosainak kevesebbet kell a jövőben várniuk a domainnév-iparág műszaki és piaci innovációinak elérhetőségére. E várakozási idő csökkentését a .eu TLD bevezetésével kapcsolatos, a .eu jogi keret módosításához szükséges átfutási idő hosszában lehet majd mérni.      
               
               
                  Időtálló jogszabályok, valamint a .eu TLD kezelésére és igazgatására vonatkozó, könnyen a változásokhoz igazítható, részletes szakpolitikai csomag megalkotásával a javaslat célja, hogy a .eu domainnevet alkalmassá tegye a gyorsan változó internetkörnyezethez való igazodásra.
               
            
            
               •Alapjogok
            
            
               
                  Noha ez a javaslat a domainnév-iparághoz kapcsolódó, túlnyomórészt technikai, ágazatspecifikus kérdésekkel foglalkozik, az adatvédelem, a magánélet, a biztonság és a többnyelvűség területére vonatkozó európai uniós szabályokkal összhangban továbbra is erős védelmet fog biztosítani az Európai Unióban a .eu TLD működtetése és irányítása terén. 
               
            
            
               4.KÖLTSÉGVETÉSI VONZATOK
            
            
               
                  A .eu-val foglalkozó többszereplős tanácsot megfelelő forrásokkal kell ellátni. A költségek becsült összege évi 50 000 EUR. Az új szervet a Bizottság fogja finanszírozni. 
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               A .eu TLD nyilvántartó általi szervezését, kezelését és igazgatását a Bizottság ellenőrzi és felügyeli.
            
            
               A Bizottság legkésőbb e rendelet alkalmazásának időpontjától számított öt éven belül, majd azt követően háromévente értékelni fogja a .eu TLD bevezetését, hatékonyságát és működését.
            
            
               A Bizottság az értékelés eredményeiről jelentést nyújt be az Európai Parlamentnek és a Tanácsnak.
            
         
         
            
               •A javaslat egyes rendelkezéseinek részletes magyarázata
            
            
               
                  A rendelet I. fejezete általános rendelkezéseket tartalmaz: a tárgyat és a célkitűzéseket (1. cikk), valamint a fogalommeghatározásokat (2. cikk).
               
               
                  A rendelet II. fejezete a .eu felső szintű domainnév bevezetésére vonatkozó főbb rendelkezéseket tartalmazza.
               
               
                  E fejezet I. szakasza a .eu felső szintű domainnevek bejegyzésének általános elveit határozza meg: felvázolja a jogosultsági kritériumokat (3. cikk), a domainnevek bejegyzésének és visszavonásának általános feltételeit (4. cikk), a nyelveket, az alkalmazandó jogot és a joghatóságot (5. cikk), a domainneveknek a nyilvántartó, a Bizottság és a tagállamok általi fenntartására vonatkozó eljárásokat, (6. cikk), valamint a regisztrátorok akkreditációs eljárásait (7. cikk).
               
               
                  A II. szakasz a nyilvántartó kinevezésére és általános működésére vonatkozik. Az itt szereplő rendelkezések a nyilvántartó Bizottság általi kijelölésétől (8. cikk) és jellemzőitől (9. cikk) a kulcsfontosságú kötelezettségekig terjednek (10. cikk). A szakasz meghatározza továbbá a .eu TLD működésére vonatkozó elvek és eljárások azon listáját, amelyet a nyilvántartóval kötött, a nyilvántartó működésének szakpolitikai kereteit rögzítő szerződésbe bele kell foglalni (11. cikk). Végezetül külön rendelkezés foglalkozik a WHOIS adatbázis működésével és céljával (12. cikk).
               
               
                  A III. szakasz a nyilvántartó üzemeltetőjének felügyeletére vonatkozik. A Bizottság felügyeleti hatásköreire vonatkozó rendelkezések (13. cikk) és a .eu többszereplős tanács (14. cikk) létrehozása lehetővé teszi e csoport számára, hogy tanácsokkal lássa el a Bizottságot azzal kapcsolatban, hogy a .eu nyilvántartója hogyan juthat a jó irányításhoz szükséges több és szélesebb körű információhoz, és hogyan javítható működésének átláthatósága.
               
            
            
               Végezetül a rendelet III. fejezete megállapítja a záró rendelkezéseket: a jogok fenntartása (15. cikk), értékelés és felülvizsgálat (16. cikk), a 182/2011/EU rendelet 5. és 8. cikke szerinti bizottsági eljárás (17. cikk). Ezen túlmenően a fejezet tartalmazza a szerződésre vonatkozó átmeneti rendelkezéseket (18. cikk), valamint a jelenlegi jogi keret hatályon kívül helyezésére (19. cikk) és a hatálybalépésre vonatkozó rendelkezéseket (20. cikk). A szöveg előirányozza, hogy a rendelet a hatálybalépését követően legfeljebb három évvel kerüljön alkalmazásra. Ennek a rendelkezésnek a célja csökkenteni annak a kockázatát, hogy .eu TLD szolgáltatások a régiről az új szabályozási keretre való átállás miatt megszakadjanak, figyelembe véve azt, hogy a Bizottságnak új nyilvántartót kell kijelölnie és azzal új szerződést kell kötnie, a nyilvántartónak pedig fel kell készülnie a .eu TLD szervezésére, kezelésére és igazgatására.  
            
            
               2018/0110 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               a .eu felső szintű domainnév bevezetéséről és működéséről, valamint a 733/2002/EK rendelet és a 874/2004/EK bizottsági rendelet hatályon kívül helyezéséről
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 172. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  9
               , 
            
            
               tekintettel a Régiók Bizottságának véleményére
                  10
               , 
            
            
               rendes jogalkotási eljárás keretében,
            
            
               mivel:
            
         
         
            
               (1)A .eu országkód szerinti felső szintű domaint (ccTLD) a 733/2002/EK európai parlamenti és tanácsi rendelet
                  11
                és a 874/2004/EK bizottsági rendelet
                  12
                hozta létre. A 733/2002/EK rendelet és a 874/2004/EK rendelet elfogadása óta az uniós politikai és jogszabályi környezet, az online környezet és a piac jelentősen megváltozott. 
            
            
               (2)A TLD-k a domainnév-rendszer hierarchikus szerkezetében alapvető szerepet töltenek be, és minden alkalmazásra, illetve hálózatra vonatkozóan világszerte rendelkezésre álló egyedi azonosítók interoperábilis rendszerét biztosítják.  
            
            
               (3)A .eu TLD-nek az EUMSZ 170. és 171. cikkével összhangban elő kell mozdítania az internetes hálózatok használatát és az azokhoz való hozzáférést azáltal, hogy a meglévő, országkód szerinti felső szintű domainek (ccTLD-k), illetve az általános felső szintű domainek mellett egy további regisztrációs domaint biztosít.
            
            
               (4)A .eu TLD-nek azonnal felismerhető kapcsolatot kell képeznie az Unióval és az európai piaccal. Lehetővé kell tennie az Unión belüli vállalkozások, szervezetek és természetes személyek számára, hogy a .eu TLD alatt domainneveket regisztráljanak. Az uniós polgárok számára lehetővé kell tenni, hogy – lakóhelyüktől függetlenül – bárhol regisztrálhassanak .eu domainnevet. 
            
            
               (5)A .eu TLD-n belüli domainneveket a rendelkezésre állás függvényében kell kiosztani a jogosultaknak.
            
            
               (6)A nyilvántartóval, illetve a regisztrátorokkal szerződésben álló felek jogainak jobb védelme érdekében a domainnevek .eu TLD-n belüli bejegyzésével kapcsolatos vitákat az Unióban található, a tagállamok vonatkozó jogszabályait alkalmazó szerveknek kell rendezniük, a nemzetközi jogi eszközökből eredő, a tagállamok vagy az Unió által elismert jogok és kötelezettségek sérelme nélkül.
            
            
               (7)A .eu TLD működésére vonatkozó elveket és eljárásokat a Bizottság és a kijelölt nyilvántartó közötti szerződéshez kell csatolni.
            
            
               (8)Annak érdekében, hogy e rendelet végrehajtása egységes feltételek mellett történjen, a Bizottságot végrehajtási hatáskörökkel kell felruházni a tagállamok által fenntartott és zárolt domainnevek jegyzékének elfogadása, a nyilvántartó kijelölésére vonatkozó kritériumok és eljárás megállapítása, valamint a nyilvántartó kellően indokolt esetben történő kijelölése tekintetében. Ezeket a hatásköröket a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról szóló, 2011. február 16-i 182/2011/EU európai parlamenti és tanácsi rendeletnek megfelelően kell gyakorolni. Az említett listákat a domainnevek rendelkezésre állásától függően kell összeállítani, figyelembe véve a második szinten a tagállamok által már fenntartott vagy nyilvántartásba vett domainneveket.
            
            
               (9)A Bizottságnak nyílt, átlátható és megkülönböztetéstől mentes kiválasztási eljárás során ki kell jelölnie a .eu TLD nyilvántartóját. A Bizottságnak a kiválasztott nyilvántartóval szerződést kell kötnie, amelynek tartalmaznia kell a nyilvántartóra a .eu TLD szervezése, kezelése és igazgatása kapcsán vonatkozó részletes elveket és eljárásokat. A szerződésnek határozott időre kell szólnia és megújíthatónak kell lennie.
            
            
               (10)Ez a rendelet nem érinti az EUMSZ 101. és 102. cikkében foglalt versenyszabályok alkalmazását. 
            
            
               (11)A nyilvántartónak meg kell felelnie a megkülönböztetésmentesség és az átláthatóság elvének, és a tisztességes verseny biztosítása érdekében olyan intézkedéseket kell végrehajtania, amelyeket a Bizottságnak előzetesen engedélyeznie kell, különösen akkor, ha a nyilvántartó olyan vállalkozásoknak nyújt szolgáltatásokat, amelyeknek a downstream piacokon versenytársa.
            
            
               (12)A Bejegyzett Nevek és Számok Internetszervezete (ICANN) feladata jelenleg az, hogy a ccTLD-ket képviselő kódok nyilvántartóknak történő delegálását összehangolja. A nyilvántartónak és az ICANN-nek megfelelő szerződést kell kötnie, amely rendelkezik a ccTLD-ket képviselő kódok delegálásáról, figyelembe véve a kormányzati tanácsadó bizottság (GAC) által elfogadott vonatkozó elveket.
            
            
               (13)A nyilvántartónak megfelelő letéti szerződést kell kötnie a szolgáltatás folyamatossága céljából, és különösen annak biztosítása érdekében, hogy újbóli delegálás vagy egyéb nem várt körülmények esetén minimális megszakítással lehessen tovább folytatni a szolgáltatásnyújtást a helyi internetes közösség számára. A nyilvántartónak elektronikus formában naponta meg kell küldenie a .eu adatbázis mindenkori tartalmának másolatát a letéti ügynök részére.
            
            
               (14)Az alternatív vitarendezési eljárásoknak figyelembe kell venniük az e téren alkalmazott bevált nemzetközi gyakorlatokat, és különösen a Szellemi Tulajdon Világszervezetének (WIPO) vonatkozó ajánlásait annak érdekében, hogy a spekulatív és visszaélésszerű bejegyzések a lehető legnagyobb mértékben elkerülhetők legyenek. Az alternatív vitarendezés során tiszteletben kell tartani néhány egységes, az ICANN által elfogadott egységes vitarendezési politikában foglaltakhoz hasonló eljárási minimumszabályt. 
            
            
               (15)A .eu domainnevek visszaélésszerű bejegyzésére vonatkozó politikának biztosítania kell, hogy a nyilvántartó ellenőrizze a hozzá beérkezett adatokat, különösen a regisztrálók személyazonosságát illetően, valamint a tagállami bíróság jogerős határozata által rágalmazónak, rasszistának vagy más módon a tagállam jogával ellentétesnek ítélt domainnevek jövőbeli bejegyzését. A nyilvántartó köteles a lehető legnagyobb gondossággal biztosítani a hozzá beérkezett és a birtokában lévő adatok helyességét.
            
            
               (16)A nyilvántartónak olyan technikai és szervezési intézkedések révén kell segítenie a bűnüldöző szerveket a bűnözési elleni küzdelemben, amelyek lehetővé teszik az illetékes hatóságok számára, hogy – amint arról az uniós jog rendelkezik – bűncselekmények megelőzése, felderítése, nyomozása és a vádeljárás lefolytatása érdekében hozzáférjenek a nyilvántartónál tárolt adatokhoz.
            
            
               (17)Ezt a rendeletet a magánélet és a személyes adatok védelmével kapcsolatos elveknek megfelelően kell végrehajtani. A nyilvántartónak meg kell felelnie a vonatkozó uniós adatvédelmi szabályoknak, elveknek és iránymutatásoknak, különös tekintettel a vonatkozó biztonsági követelményekre, valamint a szükségesség, az arányosság, a célhoz kötöttség és az arányos adatmegőrzési időszak elveire. A személyes adatok beépített és alapértelmezett védelmét is be kell foglalni valamennyi kifejlesztett és/vagy fenntartott adatfeldolgozási rendszerbe és adatbázisba.
            
            
               (18)A rendszeres és hatékony felügyelet biztosítása érdekében a nyilvántartót saját költségén legalább kétévente egy független testületnek kell auditálnia annak megerősítése céljából, hogy a nyilvántartó megfelel az e rendeletben meghatározott követelményeknek. A nyilvántartó az ennek nyomán elkészült megfelelőségértékelési jelentést a vele kötött szerződésben megállapított eljárásnak megfelelően benyújtja a Bizottságnak. 
            
            
               (19)A nyilvántartóval kötött szerződésnek olyan eljárásokat kell előírnia, amelyek révén – az e rendelet által biztosított felügyeleti tevékenységekből származó bizottsági utasításokkal összhangban a nyilvántartó javítani tudja a .eu TLD szervezését, kezelését és igazgatását.
            
            
               (20)Az internetirányításról szóló, 2014. november 27-i következtetéseiben a Tanács megerősítette, hogy az Európai Unió elkötelezett az olyan többszereplős irányítási struktúrák támogatása mellett, amelyek alapját világszerte elfogadott, koherens internetirányítási alapelvek képezik. Az inkluzív internetirányítás azt jelenti, hogy a kormányok, a magánszektor, a civil társadalom, a nemzetközi szervezetek és a műszaki közösség – mind-mind saját felelősségi körében eljárva – az internet fejlődését és használatát alakító közös elveket, normákat, szabályokat, döntéshozatali eljárásokat és programokat dolgoznak ki és alkalmaznak. 
            
         
         
            
               (21)Létre kell hozni a .eu-val foglalkozó többszereplős tanácsot – és azt tanácsadó szereppel a Bizottság felé – annak érdekében, hogy több és szélesebb körű információ álljon rendelkezésre a nyilvántartó megfelelő irányításával, valamint a .eu TLD működésére vonatkozó elvek és eljárások hatálya alá tartozó kérdésekkel kapcsolatban, és növekedjen a nyilvántartó kereskedelmi és működési gyakorlatának átláthatósága. A csoport összetételének az internetirányítás többszereplős modelljét kell tükröznie, és a tagokat a Bizottságnak nyílt és átlátható eljárás alapján kell kineveznie.
            
            
               (22)A Bizottságnak értékelést kell készítenie a .eu TLD eredményességéről és működéséről. Az értékelés során figyelembe kell venni, hogy a kijelölt nyilvántartó milyen munkamódszereket használ, és feladatai relevánsak-e. 
            
            
               (23)Mivel e rendelet célját – nevezetesen azt, hogy a nemzeti ccTLD-k mellett bevezetésre kerüljön egy pán-európai TLD – a tagállamok nem tudják kielégítően megvalósítani, az Unió szintjén azonban a fellépés nagyságrendje és hatása miatt e cél jobban megvalósítható, az Unió intézkedéseket hozhat az Európai Unióról szóló szerződés (EUSZ) 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a rendelet nem lépi túl a cél eléréséhez szükséges mértéket.
            
            
               (24)Annak érdekében, hogy a régiről az új szabályozási keretre való áttérés folyamán a .eu TLD szolgáltatások megszakadásának kockázata csökkenthető legyen, e rendelet átmeneti rendelkezéseket irányoz elő.
            
            
               (25)A 733/2002/EK európai parlamenti és tanácsi rendeletet és a 874/2004/EK bizottsági rendelet ezért hatályon kívül kell helyezni,
            
            
               ELFOGADTA EZT A RENDELETET:
            
            
               I. FEJEZET
            
            
               Általános rendelkezések
            
            
               1. cikk
            
            
               A rendelet tárgya és céljai
            
            
               (1)
                     Ez a rendelet bevezeti a .eu országkód szerinti felső szintű domaint (ccTLD), és meghatározza a bevezetés feltételeit, ezen belül a nyilvántartó kijelölését és annak jellemzőit. Ez a rendelet létrehozza továbbá azt a jogszabályi és általános szakpolitikai keretet, amelyen belül a nyilvántartó működni fog.
            
            
               (2)
                     Ezt a rendeletet a nemzeti ccTLD-kre vonatkozó tagállami rendelkezések sérelme nélkül kell alkalmazni.
            
            
               2. cikk
            
            
               Fogalommeghatározások
            
            
               E rendelet alkalmazásában:
            
            
               a) „nyilvántartó”: olyan szervezet, amelynek feladata a .eu TLD szervezése, kezelése és igazgatása, beleértve a megfelelő adatbázisok és az azokkal összefüggő, nyilvános lekérdezési szolgáltatások fenntartását, a domainnevek bejegyzését, a domainnevek nyilvántartásának üzemeltetését, a nyilvántartás TLD névszervereinek üzemeltetését és a TLD zónafájlok terjesztését;
            
            
               b) „regisztrátor”: olyan természetes vagy jogi személy, aki vagy amely a nyilvántartóval kötött szerződés alapján domainnév bejegyzésére irányuló szolgáltatásokat nyújt a bejegyzést igénylőknek;
            
            
               c) „nemzetköziesített domainnevek (IDN-ek) protokolljai”: olyan szabványok és protokollok, amelyek támogatják az információcserére szolgáló szabványos amerikai kódtáblán (American Standard Code for Information Interchange – ASCII) kívül eső karaktereket tartalmazó domainnevek használatát;
            
            
               d) „WHOIS adatbázis”: a .eu felső szintű domainnevek bejegyzésének technikai és adminisztratív vonatkozásaival kapcsolatos információkat tartalmazó adatgyűjtemény;
            
            
               e) „a .eu TLD működésére vonatkozó elvek és eljárások”: a .eu TLD működésére és irányítására vonatkozó részletes szabályok; 
            
         
         
            
               f) „bejegyzés”: egy természetes vagy jogi személy kérésére a regisztrátorok és/vagy a nyilvántartó által a megkezdéstől a befejezésig végrehajtott azon aktusok és eljárási lépések sorozata, amelyek célja egy domainnév meghatározott időtartamra történő bejegyzésének végrehajtása.
            
            
               II. FEJEZET
            
            
               A .eu TLD bevezetése
            
            
               1. szakasz
            
            
               ÁLTALÁNOS ELVEK
            
            
               3. cikk
            
            
               Jogosultsági kritériumok
            
            
               Egy vagy több domainnévnek a .eu TLD alatt történő bejegyzését az alábbiak kérelmezhetik:
            
            
               i. uniós polgárok, lakóhelyüktől függetlenül; vagy
            
            
               ii. olyan természetes személyek, akik nem uniós polgárok, de a tagállamok valamelyikében lakóhellyel rendelkeznek; vagy
            
            
               iii. az Unióban letelepedett vállalkozások; vagy
            
            
               iv. az Unióban székhellyel rendelkező szervezetek, az alkalmazandó nemzeti jog sérelme nélkül.
            
            
               4. cikk
            
            
               Domainnevek bejegyzése és visszavonása
            
            
               (1)
                     A domainnevet azon jogosult félnek kell kiosztani, akinek a kérelme a 11. cikk b) pontja alapján a bejegyzési kérelmekre vonatkozó eljárásokban megállapított, technikailag megfelelő módon elsőként érkezett be a nyilvántartóhoz. 
            
            
               (2)
                     Egy bejegyzett domainnév akkor áll rendelkezésre további bejegyzés céljából, ha a bejegyzés megújítás nélkül lejár, vagy a domainnevet visszavonják.
            
            
               (3)
                     A nyilvántartó saját kezdeményezésére és az ügy peren kívüli vitarendezési eljárásra bocsátása nélkül a következő indokok alapján vonhat vissza domainnevet:
            
            
               a) a nyilvántartó felé kifizetetlen tartozások állnak fenn;
            
            
               b) a domainnév birtokosa nem felel meg a 3. cikkben szereplő jogosultsági feltételeknek;
            
            
               c) a domainnév birtokosa megsértette a bejegyzési kérelmek tekintetében a 11. cikk b) pontja alapján megállapított feltételeket.
            
         
         
            
               (4)
                     A domainneveket abban az esetben is vissza lehet vonni, és azt követően szükség esetén, valamint megfelelő alternatív vitarendezési vagy bírósági eljárás mellett egy másik félre átruházni, ha az adott név azonos vagy megtévesztően hasonlít egy olyan névhez, amelyre valamely nemzeti jog vagy az uniós jog alapján keletkezett jog vonatkozik, és ha:
            
            
               a) a domainnév birtokosa a nevet anélkül jegyeztette be, hogy a névhez joga vagy jogos érdeke fűződne; vagy
            
            
               b) a név bejegyeztetése rosszhiszeműen történt vagy felhasználása rosszhiszeműen történik.
            
            
               (5)
                     Ha valamely tagállami bíróság megállapítja, hogy egy domainnév rágalmazó, rasszista vagy a közrendbe ütközik, azt a nyilvántartó a bírósági határozatról történt értesítését követően zárolja, a jogerős bírósági határozatról történt értesítését követően pedig visszavonja. A nyilvántartó a bírósági végzés hatálya alá tartozó neveket mindaddig zárolja a jövőbeli nyilvántartásba vételtől, amíg az ilyen végzés érvényben marad.
            
            
               5. cikk
            
            
               Nyelvek, alkalmazandó jog és joghatóság
            
            
               (1)
                     A domainnevek bejegyzése az Unió bármely hivatalos nyelvének ábécéiben szereplő karakterekkel történhet, a vonatkozó nemzetközi szabványoknak megfelelően, a nemzetköziesített domainnevek vonatkozó protokolljai által megengedett módon.
            
            
               (2)
                     Az 1215/2012/EU rendelet, valamint a nemzetközi jogi eszközökből eredő, a tagállamok vagy az Unió által elismert jogok és kötelezettségek sérelme nélkül a nyilvántartó és a regisztrátorok közötti szerződésekben, valamint a regisztrátorok és a domainnevek bejegyzői közötti szerződésekben alkalmazandó jogként nem jelölhető meg a tagállamok valamelyikének jogszabályaitól eltérő jog, vitarendezési testületként, bíróságként, választottbíróságként vagy más szervként pedig az Unión kívül található más szerv.
            
            
               6. cikk
            
            
               A domainnevek fenntartása
            
            
               (1)
                     A nyilvántartó a 8. cikk (3) bekezdésben említett szerződéssel összhangban fenntarthat egyes, a működési feladataihoz szükségesnek ítélt domainneveket.
            
            
            
               (2)
                     A Bizottság utasíthatja arra a nyilvántartót, hogy az uniós intézmények és szervek általi használatra szolgáló domainneveket közvetlenül a .eu TLD-n jegyezze be.
            
            
            
               (3)
                     A tagállamok – a már fenntartott vagy nyilvántartásba vett domainnevek sérelme nélkül – a Bizottságnak bejelenthetik azon domainnevek jegyzékét, amelyeket:
            
            
            
               a) a nemzeti jog alapján nem lehet nyilvántartásba venni; vagy
            
            
               b) a tagállamok csak második szintű domain alatt jegyezhetik be vagy tarthatják fenn. Ezeket a domainneveket olyan széles körben ismert földrajzi és/vagy geopolitikai kifejezésekre kell korlátozni, amelyek befolyásolják a tagállamok politikai vagy területi felépítését.
            
            
               (4)
                     A Bizottság végrehajtási jogi aktusok útján elfogadja a tagállamok által bejelentett jegyzékeket. Ezeket a végrehajtási jogi aktusokat a 17. cikk (2) bekezdésében említett vizsgálóbizottsági eljárással összhangban kell elfogadni. 
            
            
               7. cikk
            
         
         
            
               Regisztrátorok
            
            
               (1)
                     A nyilvántartó a regisztrátorokat a Bizottság által előzetesen jóváhagyott, észszerű, átlátható és megkülönböztetésmentes akkreditációs eljárásokkal összhangban akkreditálja. A nyilvántartó könnyen elérhető formában nyilvánosan hozzáférhetővé teszi az akkreditálási eljárásokat.
            
            
            
               (2)
                     A nyilvántartó az olyan akkreditált .eu regisztrátorok vonatkozásában, amelyek hasonló szolgáltatásokat nyújtanak, hasonló körülmények között hasonló feltételeket alkalmaz, és számukra azonos feltételek mellett és ugyanolyan minőségben nyújt szolgáltatásokat és információkat, mint saját hasonló szolgálatainak.
            
            
            
               2. szakasz
            
            
               A NYILVÁNTARTÓ
            
            
               8. cikk
            
            
               A nyilvántartó kijelölése
            
            
               (1)
                     A Bizottság végrehajtási jogi aktusok útján megállapítja a nyilvántartó kijelölésére vonatkozó kritériumokat és eljárást. Ezeket a végrehajtási jogi aktusokat a 17. cikk (2) bekezdésében említett vizsgálóbizottsági eljárással összhangban kell elfogadni. 
            
            
               (2)
                     A Bizottság az (1) bekezdésben említett eljárás lezárultát követően jelöli ki a nyilvántartót.
            
            
               (3)
                     A Bizottság szerződést köt a kijelölt nyilvántartóval. A szerződés meghatározza a nyilvántartó által nyújtott szolgáltatások szabályait, szabályzatait és eljárásait, valamint azokat a feltételeket, amelyek alapján a Bizottság felügyeli a .eu TLD nyilvántartó általi megszervezését, kezelését és igazgatását. A szerződésnek határozott időre kell szólnia, megújíthatónak kell lennie, és magában kell foglalnia a .eu TLD működésére vonatkozó, a 11. cikk alapján megállapított elveket és eljárásokat.
            
            
               (4)
                     Az (1) és (2) bekezdésben említett eljárásoktól eltérve, rendkívül sürgős esetekben a Bizottság a 17. cikk (3) bekezdés említett eljárással összhangban azonnal alkalmazandó végrehajtási jogi aktusok útján is kijelölheti a nyilvántartót.
            
            
               9. cikk
            
            
               A nyilvántartó jellemzői
            
            
               (1)
                     A nyilvántartó székhelye, központi ügyvezetése és üzleti tevékenységének fő helye kötelezően az Unió területén található.
            
            
               (2)
                     A nyilvántartó a felmerült költségekhez közvetlenül kapcsolódó díjakat szabhat ki, amennyiben az a 8. cikk (3) bekezdés alapján kötött szerződés alapján engedélyezett. 
            
            
               10. cikk
            
            
               A nyilvántartó kötelezettségei
            
            
               A nyilvántartó köteles:
            
         
         
            
               a) betartani az e rendeletben és a 8. cikk (3) bekezdésében említett szerződésben meghatározott szabályokat, szabályzatokat és eljárásokat;
            
            
               b) a köz érdekében, valamint a minőség, a hatékonyság, a megbízhatóság, az átláthatóság, a hozzáférhetőség és a megkülönböztetésmentesség elve alapján, és tisztességes versenyfeltételek biztosítása mellett szervezni, igazgatni és kezelni a .eu TLD-t;
            
            
               c) a Bizottság előzetes hozzájárulásával megfelelő szerződést kötni a .eu TLD kód delegálásáról; 
            
            
               d) a 3. cikkben említett jogosult felek kérésére végrehajtani a domainnevek bejegyzését a .eu TLD-n; 
            
            
               e) a bírósági eljárások sérelme nélkül, és az érintett felek számára megfelelő eljárási garanciák mellett biztosítani a regisztrátorok és a regisztrálók számára annak lehetőségét, hogy a nyilvántartóval szembeni szerződéses vitáikat alternatív vitarendezési testület (ADR) elé vigyék;
            
            
               f) biztosítani a domainnevek adatbázisainak rendelkezésre állását és hitelességét;
            
            
               g) a saját költségén és a Bizottság hozzájárulásával szerződést kötni egy az Unió területén székhellyel rendelkező, jó hírű letéteményessel vagy más letéti ügynökkel, a Bizottságot nevezve meg a letéti szerződés kedvezményezettjeként, továbbá elektronikus formában naponta megküldeni a .eu adatbázis mindenkori tartalmát a letéteményesnek vagy a letéti ügynöknek;
            
            
               h) a 6. cikk (3) bekezdésében említett listákat kezelni;
            
            
               i) az internetirányítás területén az Unió célkitűzéseit előmozdítani;
            
            
               j) a .eu TLD működésére vonatkozó, a 11. cikk alapján meghatározott elveket és eljárásokat az Unió valamennyi hivatalos nyelvén közzétenni;
            
            
               k) az e rendeletnek való megfelelés igazolása érdekében független szervvel saját költségén legalább kétévente ellenőrzést végeztetni, és az eredményt a Bizottságnak megküldeni;
            
            
               l) a Bizottság kérésére részt venni a .eu TLD-vel foglalkozó többszereplős tanács munkájában, és a .eu TLD működésének és irányításának javítása érdekében együttműködni a Bizottsággal.  
            
            
               11. cikk
            
            
               A .eu TLD működésére vonatkozó elvek és eljárások 
            
            
               A Bizottság és a 8. cikk (3) bekezdésével összhangban kijelölt nyilvántartó közötti szerződés tartalmazza a .eu TLD működésére vonatkozó elveket és eljárásokat e rendeletnek megfelelően, beleértve a következőket:
            
            
               a) alternatív vitarendezési politika;
            
            
               b) a bejegyzési kérelmekre vonatkozó követelmények és eljárások, a regisztrálók adatainak ellenőrzésére és a domainnevek spekulatív bejegyzésére vonatkozó politika;
            
            
               c) a domainnevek visszaélésszerű bejegyzésére vonatkozó politika;
            
            
               d) a domainnevek visszavonására vonatkozó politika;
            
            
               e) a szellemi tulajdonjogok kezelése;
            
         
         
            
               f) olyan intézkedések, amelyek lehetővé teszik az illetékes hatóságok számára, hogy – amint arról az uniós jog rendelkezik – bűncselekmények megelőzése, felderítése, kinyomozása és a vádeljárás lefolytatása érdekében hozzáférjenek a nyilvántartónál tárolt adatokhoz;
            
            
               g) a szerződés módosítására vonatkozó részletes eljárások.
            
            
               12. cikk
            
            
               „WHOIS” adatbázis
            
            
               (1)
                     A nyilvántartó WHOIS adatbázist hoz létre és kezel annak érdekében, hogy pontos és naprakész regisztrációs információkat szolgáltasson a .eu TLD-n bejegyzett domainnevekről. 
            
            
               (2)
                     A WHOIS adatbázisnak az adatbázis céljához képest nem túlzott mértékű releváns információkat kell tartalmaznia a domainneveket a .eu TLD alatt kezelő kapcsolattartó pontok és a domainnevek birtokosai vonatkozásában. Amennyiben a domainnév jogosultja természetes személy, a nyilvánosan hozzáférhetővé teendő információkat a domain név birtokosának a 2016/679/EU rendelet értelmében vett egyértelmű hozzájárulása alapján kell megadni. 
            
            
            
               3. szakasz
            
            
               A NYILVÁNTARTÓ FELÜGYELETE
            
            
               13. cikk
            
            
               Felügyelet
            
            
            
               (1)
                     A Bizottság ellenőrzi és felügyeli a .eu TLD nyilvántartó általi megszervezését, kezelését és igazgatását.
            
            
               (2)
                     A Bizottság megbizonyosodik a pénzgazdálkodás hatékonyságáról, a rendelet, valamint a .eu TLD működésére vonatkozó, a 11. cikkben említett elvek és eljárások nyilvántartó általi betartásáról, és e célból információkat kérhet.
            
            
               (3)
                     Felügyeleti tevékenységeivel összhangban a Bizottság a nyilvántartó számára konkrét utasításokat adhat a .eu TLD szervezésének, igazgatásának és kezelésének javítására és/vagy továbbfejlesztésére.
            
            
               (4)
                     A Bizottság adott esetben konzultálhat az érdekelt felekkel, és szakértői tanácsot kérhet az e cikkben foglalt felügyeleti tevékenységek eredményeivel, valamint a .eu TLD szervezésének, igazgatásának és irányításának a nyilvántartó általi javításával kapcsolatban.
            
            
               14. cikk
            
            
               A .eu-val foglalkozó többszereplős tanács
            
            
               (1)
                     A .eu-val foglalkozó többszereplős tanács kerül felállításra, amelynek feladata, hogy e rendelet végrehajtásával kapcsolatban tanáccsal lássa el a Bizottságot. 
            
            
               (2)
                     A .eu-val foglalkozó többszereplős tanács a magánszektort, a műszaki közösséget, a tagállamokat és nemzetközi szervezeteket, a civil társadalmat és a tudományos köröket képviselő, a Bizottság által nyílt és átlátható eljárás alapján kinevezett tagokból áll.
            
         
         
            
               (3)
                     A .eu-val foglalkozó többszereplős tanács a következő feladatokat látja el:
            
            
               a) e rendelet végrehajtásával kapcsolatban tanáccsal látja el a Bizottságot;
            
            
               b) a .eu TLD kezelésével, szervezésével és igazgatásával kapcsolatos kérdésekben véleményeket ad ki;
            
            
               c) tanácsot ad a Bizottságnak a nyilvántartó ellenőrzésével és felügyeletével kapcsolatban.
            
            
               III. FEJEZET
            
            
               Záró rendelkezések
            
            
               15. cikk
            
            
               Jogfenntartás
            
            
               Az Unió a .eu TLD-vel kapcsolatos valamennyi jogot fenntartja, beleértve különösen a szellemi tulajdonjogokat és a nyilvántartói adatbázisokhoz fűződő, az e rendelet végrehajtásának biztosításához szükséges egyéb jogokat, valamint a nyilvántartó újbóli kijelölésének jogát.
            
            
               16. cikk
            
            
               Értékelés és felülvizsgálat
            
            
               (1)
                     E rendelet alkalmazásának időpontját követően legkésőbb öt évvel és azt követően háromévente a Bizottság értékeli a .eu TLD bevezetését, eredményességét és működését.
            
            
               (2)
                     A Bizottság jelentést nyújt be az Európai Parlamentnek és a Tanácsnak az (1) bekezdésben említett értékelés megállapításairól.
            
            
               17. cikk
            
            
               Bizottsági eljárás
            
            
               (1)
                     A Bizottságot egy bizottság segíti. Ez a bizottság a 182/2011/EU rendelet értelmében vett bizottságnak minősül.
            
            
               (2)
                     Az e bekezdésre történő hivatkozáskor a 182/2011/EU rendelet 5. cikkét kell alkalmazni.
            
            
               (3)
                     Az e bekezdésre történő hivatkozáskor a 182/2011/EU rendelet 5. cikkével együtt értelmezett 8. cikkét kell alkalmazni.
            
            
               18. cikk
            
            
               Átmeneti rendelkezések
            
         
         
            
               (1)
                     A 733/2002/EK rendelet 4. cikke (2) bekezdésének b) pontja szerint bejegyzett domainnevek birtokosai megtartják a .eu TLD alatt bejegyzett, meglévő domainnevekhez fűződő jogaikat.
            
            
               (2)
                     [dátum – legkésőbb a hatálybalépést követő két éven belül]-ig a Bizottság megteszi az ahhoz szükséges intézkedéseket, hogy e rendelet alapján kijelölje a nyilvántartót és szerződést kössön vele. A szerződésnek [dátum – e rendelet alkalmazása: a hatálybalépést követő három éven belül]-tól/től lesznek jogkövetkezményei.
            
            
               (3)
                     A Bizottság és a nyilvántartó között a 733/2002/EK rendelet 3. cikke (1) bekezdésének c) pontja alapján megkötött szerződés [egy nappal e rendelet alkalmazási időpontja előtt: a hatálybalépést követő három éven belül]-ig marad hatályban.
            
            
               19. cikk
            
            
               Hatályon kívül helyezés
            
            
               A 733/2002/EK rendelet és a 874/2004/EK bizottsági rendelet [dátum – e rendelet alkalmazása: a hatálybalépést követő három éven belül]-án/-én hatályát veszti. 
            
            
               20. cikk
            
            
               Hatálybalépés 
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet [dátum – a hatálybalépést követő három éven belül]-tól/től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        A domainnév-rendszerben (DNS) akkor beszélünk egy domain név „delegálásáról”, amikor az adott felső szintű domaint (ebben az esetben a .eu-t) az ICANN közzéteszi a gyökérzóna adatbázisában. A gyökérzóna adatbázisában való közzététel lehetővé teszi, hogy egy kód (pl. a .eu) a domainnév-rendszer részeként felső szintű domainként működhessen.
               
               
                  
                     (2)
                  
                        A gyökérzóna az internet domainnév-rendszerének hierarchikus profiljában a felső szintű DNS-zóna. 
               
               
                  
                     (3)
                  
                        COM/2015/0192 final.
               
               
                  
                     (4)
                  
                        
                  https://ec.europa.eu/digital-single-market/en/news/summary-report-public-consultation-evaluation-and-revision-eu-top-level-domain-regulations
                   
               
               
                  
                     (5)
                  
                        16200/14
               
               
                  
                     (6)
                  
                        COM/2014/072 final
               
               
                  
                     (7)
                  
                        A nemzetköziesített domainnevek (IDN-ek) lehetővé teszik a domainnevek helyi nyelveken és írásmódokkal való használatát. Az IDN-eket különböző írásmódokból (pl. arab, kínai, cirill vagy dévanágari) származó karakterek felhasználásával alakítják ki. Ezek az Unicode-szabvány segítségével kerülnek kódolásra és használatuk a vonatkozó IDN-protokollok szerint történik. A .eu TLD az EU mind a 24 hivatalos nyelvét támogatja, beleértve a cirill, illetve a görög írásmódot alkalmazó bolgár és görög nyelvet is.
               
               
                  
                     (8)
                  
                        
                  https://ec.europa.eu/digital-single-market/en/news/summary-report-public-consultation-evaluation-and-revision-eu-top-level-domain-regulations
                   
               
               
                  
                     (9)
                  
                        HL C […], […], […]. o.
               
               
                  
                     (10)
                  
                        HL C […], […], […]. o.
               
               
                  
                     (11)
                  
                        Az Európai Parlament és a Tanács 733/2002/EK rendelete (2002. április 22.) a .eu felső szintű domain bevezetéséről (HL L 113., 2002.4.30., 1. o.). 
               
               
                  
                     (12)
                  
                        A Bizottság 874/2004/EK rendelete (2004. április 28.) a .eu felső szintű domain bevezetésére és funkcióira vonatkozó általános szabályok, valamint a bejegyzésre irányadó elvek megállapításáról (HL L 162., 2004.4.30., 40. o.).